Dôvodová správa

A. Všeobecná časť

Návrh zákona, ktorým sa mení dopĺňa zákon č. 276/2001 Z. z. o regulácii v sieťových odvetviach a o zmene a doplnení niektorých zákonov v znení neskorších predpisov sa predkladá ako iniciatívny materiál. 
 
Návrh novely zákona reaguje na potrebu aplikačnej praxe, z ktorej vyplynuli potrebné zmeny  a  úpravy.  Návrh   rieši  spôsob voľby predsedu a podpredsedu Úradu pre reguláciu sieťových odvetví (ďalej len „úrad“). 

Návrh novelizácie zákona vychádza zo skutočnosti, že Rada pre reguláciu bola splnomocnená predložiť návrh na vymenovanie predsedu úradu a podpredsedu úradu do 30 dní odo dňa vymenovania jej členov. Tento postup ustanovil zákon č.107/2007 Z. z, účinný od 15. marca 2007, ktorým sa novelizoval zákon o regulácii sieťových odvetví. Uvedený postup však do dnešného dňa nezabezpečil voľbu predsedu úradu a podpredsedu úradu. 

Z uvedeného dôvodu na voľbu predsedu úradu a podpredsedu úradu sa navrhuje, aby Národná rada SR mala zákonné oprávnenie voliť a odvolávať predsedu úradu a podpredsedu úradu bez  návrhu Rady pre reguláciu, avšak na základe návrhu príslušného výboru Národnej rady Slovenskej republiky.

Predložený návrh zákona je v súlade s Ústavou Slovenskej republiky, zákonmi Slovenskej republiky a s medzinárodnými zmluvami, ktorými je Slovenská republika viazaná. 
Návrh zákona nebol predmetom medzirezortného pripomienkového konania.
Materiál nebol predmetom rokovania Legislatívnej rady vlády Slovenskej republiky.
Návrh zákona nebude mať vplyv na rozpočet verejnej správy. Nebude mať ani sociálne vplyvy, vplyv na podnikateľské prostredie, životné prostredie, zamestnanosť a informatizáciu spoločnosti. 

B. Osobitná časť

K článku I

K bodu 1, 2 a 3

Navrhuje sa stanoviť mechanizmus voľby predsedu Úradu pre reguláciu sieťových odvetví a podpredsedu Úradu pre reguláciu sieťových odvetví na základe dispozičného oprávnenia Národnej rady Slovenskej republiky, ktorá bude mať oprávnenie voliť a odvolávať predsedu Úradu pre reguláciu sieťových odvetví a podpredsedu Úradu pre reguláciu sieťových odvetví bez predloženia návrhu Radou pre reguláciu, avšak na základe návrhu príslušného výboru Národnej rady Slovenskej republiky. 

K bodu 4

Z dôvodu stanovenia mechanizmu na voľbu predsedu úradu a podpredsedu úradu sa navrhuje vypustiť kompetenciu Rady pre reguláciu týkajúcu sa navrhovania kandidátov do funkcie predsedu úradu a podpredsedu úradu a navrhovania ich odvolania.

K bodu 5

Ide o legislatívno-technickú úpravu.

K bodu 6

Z dôvodu, že návrh zákona vychádza z požiadaviek smerníc 2009/72/ES a 2009/73/ES je potrebné tieto smernice uviesť v transpozičnej prílohe, a preto sa novelou zákona dopĺňa príloha o nové body 5 a 6.

K článku II

Navrhuje sa účinnosť zákona k 1.7.2011.